**Legyél te is 3D tervező – 3D tanfolyamot szervez a PTE 3D Központja**

**A 3D tervezés és nyomtatás alapjait lehet elsajátítani augusztus 22. és 26. között a PTE 3D Központjában. A gyerekeknek és felnőtteknek szervezett egyhetes tanfolyamon résztvevők megtanulnak bánni a 3D nyomtatókkal, és akár önállóan is képesek lesznek elkészíteni egyszerűbb tárgyakat – emellett pedig kedvet kaphatnak a komolyabb 3D munkákhoz is.**

A nagy sikerű 2021-es tanfolyam után is **egyhetes bevezető 3D tanfolyamot szervez a PTE 3D Nyomtatási és Vizualizációs Központja**. A képzés nem csupán megismerteti a résztvevőket a 3D nyomtatás izgalmas világával, hanem **rengeteg praktikus ismeretet is ad**, ami azért is fontos, mert **a háromdimenziós tervezés és nyomtatás egyre inkább jelen van a mindennapokban is**.

„**Amit ezelőtt 10, vagy akár 5 évvel ezelőtt még csodaszámba menőnek tartottunk, azok ma már akár otthoni szinten is elérhetőek**. Egy belépő szintű, ám már használható 3D nyomtató beszerzése épp olyanná vált, mintha egy új tévét vennénk” – mondja Szőke András, a tanfolyam szervezője. A **nyomtató használata** természetesen valamivel nehezebb, mint egy televízióé, ám így is **széles rétegek számára elsajátítható:** a tanfolyamon való részvételhez elegendő alapot ad a számítógépek felhasználói szintű ismerete. Épp ezért a szervezők nem várnak el semmilyen különleges végzettséget, mindenkit várnak 12 éves kortól felfelé.

A szükséges elméleti alapok átadása mellett **a tanfolyam erősen gyakorlati jellegű**. A **résztvevők** az ötnapos képzés végére **képesek lesznek használni a legelterjedtebb 3D nyomtatókat, megtanulják a tervezés alapjait, és önállóan is tudnak majd egyszerűbb tárgyakat készíteni**. Az igazán fogékonyak pedig egy életre szóló szenvedélyt nyerhetnek.

„**Az egészségügyi és ipari fejlesztések mellett a 3D Központ fontos küldetése, hogy a technológiát minél szélesebb körben elterjesszük.** Egyre több 3D tervezéssel kapcsolatos anyag található az interneten is, és azt szeretnénk, ha ez a tudás a lehető legszélesebb réteg számára lenne elérhető készség szinten” – fogalmaz dr. Maróti Péter, a Központ vezetője.

**Az előző**, 2021-es **tanfolyam sikerére jellemző, hogy több résztvevő is ennek hatására ruházott be 3D nyomtatóba, és egyre többen érdeklődnek egy haladó képzés után is**. Ez szintén tervben van, és a szervezők remélik, hogy a 2022-es „diákok” képzeletét is lángra gyújtja majd **a 3D nyomtatás és tervezés csodálatosan változékony világa**.

A képzésről további részletek a <https://pte3d.hu/kepzes/> weboldalon érhetők el.

A szervezők örömmel várják a média képviselőit.

***További információ: Szőke András, szoke.andras@pte.hu***